วัน แบงค็อก
ประวัติ > การเปิดให้บริการ

วัน แบงค็อก เริ่มเปิดอย่างไม่เป็นทางการเมื่อวันที่ 18 มีนาคม พ.ศ. 2567 ในส่วนอาคารวัน แบงค็อก ทาวเวอร์ 4 และพาเหรดบางส่วน บริเวณทางเชื่อมสถานีลุมพินี ของรถไฟฟ้ามหานคร สายเฉลิมรัชมงคล จากนั้นในเดือนตุลาคมมีการแสดงเลเซอร์ฉายไปยังอาคารต่าง ๆ ภายในโครงการ เพื่อเตรียมความพร้อมก่อนพิธีเปิดโครงการ ในช่วงเวลา 19:00–24:00 น.
วัน แบงค็อก เปิดให้บริการอย่างเป็นทางการเมื่อวันที่ 25 ตุลาคม พ.ศ. 2567 โดยในช่วงเช้ามีพิธีทำบุญเปิดโครงการเมื่อเวลา 9:19 น. ณ อาคารวัน แบงค็อก ทาวเวอร์ 4 โดยมีสมเด็จพระอริยวงศาคตญาณ (อัมพร อมฺพโร) เสด็จมาเป็นองค์ประธาน และในช่วงค่ำ ตั้งแต่เวลา 19:00 น. มีพิธีเปิดโครงการอย่างเป็นทางการ ณ วัน แบงค็อก ฟอรัม และวัน แบงค็อก พาร์ค โดยมีบุคคลสำคัญที่เข้าร่วมในพิธี อาทิ พลเอก ประยุทธ์ จันทร์โอชา องคมนตรีและอดีตนายกรัฐมนตรี ในฐานะผู้แทนสำนักงานทรัพย์สินพระมหากษัตริย์ พร้อมด้วยนราพร จันทร์โอชา ภริยา, มีชัย ฤชุพันธุ์ และวิษณุ เครืองาม อดีตรองนายกรัฐมนตรี, พลเอก ณัฐพล นาคพาณิชย์ รัฐมนตรีช่วยว่าการกระทรวงกลาโหม ในฐานะผู้แทนภูมิธรรม เวชยชัย รองนายกรัฐมนตรีและรัฐมนตรีว่าการกระทรวงกลาโหม, พลเอก ประวิตร วงษ์สุวรรณ หัวหน้าพรรคพลังประชารัฐและอดีตรองนายกรัฐมนตรี, สุเมธ ตันติเวชกุล เลขาธิการมูลนิธิชัยพัฒนาและประธานกรรมการของอมรินทร์ คอร์เปอเรชั่นส์, ชัชชาติ สิทธิพันธุ์ ผู้ว่าราชการกรุงเทพมหานคร, พลตำรวจเอก สันต์ ศรุตานนท์ และพลตำรวจเอก จักรทิพย์ ชัยจินดา อดีตผู้บัญชาการตำรวจแห่งชาติ, กอบกาญจน์ วัฒนวรางกูร ประธานกรรมการธนาคารกสิกรไทยและอดีตรัฐมนตรีว่าการกระทรวงการท่องเที่ยวและกีฬา รวมถึงคณะทูตานุทูต และนักธุรกิจ เช่น ธนินท์ เจียรวนนท์ ประธานอาวุโสเครือเจริญโภคภัณฑ์ และอัยยวัฒน์ ศรีวัฒนประภา ประธานเจ้าหน้าที่บริหารกลุ่มบริษัท คิง เพาเวอร์ พร้อมด้วยศิลปินและดารานักแสดงอีกจำนวนหนึ่ง โดยมีฐาปน สิริวัฒนภักดี ประธานกรรมการบริหารของทีซีซี แอสเซ็ทส์ (ประเทศไทย) รับกุญแจสำคัญจากเจริญ สิริวัฒนภักดี ประธานกลุ่มทีซีซีและประธานในพิธีเปิดที่นั่งด้านล่างเวที ขึ้นไปถือบนเวทีร่วมกับปณต สิริวัฒนภักดี ประธานเจ้าหน้าที่บริหารกลุ่มของเฟรเซอร์ส พร็อพเพอร์ตี้ และร่วมกันทำพิธีไขกุญแจเปิดโครงการ วัน แบงค็อก อย่างเป็นทางการพร้อมกับเจริญ โดยมีสมาชิกครอบครัวสิริวัฒนภักดี และผู้บริหารโครงการที่ร่วมแสดงความยินดี
ในพิธีเปิด มีการแสดงทั้งหมด 2 ชุด ดังนี้
การแสดงบทเพลงประจำโครงการ ชื่อเพลง "The Heart of Bangkok" ประพันธ์โดย อภิสิทธิ์ วงศ์โชติ และ วิชญ์วิสิฐ หิรัญวงษ์กุล บรรเลงโดยวงดุริยางค์ฟีลฮาร์โมนิกแห่งประเทศไทย ขับร้องโดยคณะนักร้องประสานเสียงจากโรงเรียนอัสสัมชัญธนบุรี กำกับการแสดงโดย สุธีศักดิ์ ภักดีเทวา ศิลปินแห่งชาติ สาขาศิลปะการแสดง ประจำปี พ.ศ. 2566
การแสดงชุด "One Bangkok Celebration" ในรูปแบบการผสมผสานความเป็นไทยเข้ากับเทคโนโลยีร่วมสมัย จำนวน 4 องก์ สร้างสรรค์โดยออดิทัวร์ ผู้ร่วมสร้างสรรค์การแสดงในพิธีเปิดโอลิมปิกฤดูร้อน 2024 ในประเทศฝรั่งเศส ร่วมแสดงโดยลอเรน ออลเรด, คาลัม สกอตต์ และพีพี - กฤษฏ์ อำนวยเดชกร
ทั้งนี้ พื้นที่ที่เปิดให้บริการในวันดังกล่าว ประกอบด้วย ส่วนค้าปลีกหลัก คือ พาเหรด, เดอะสตอรีส์ และ เดอะ ฟอรัม บางส่วน เช่น โถงคอนเสิร์ต และอุโมงค์ทางลอดเชื่อมด่านลุมพินีของทางพิเศษเฉลิมมหานคร รวมถึงอาคารวัน แบงค็อก ทาวเวอร์ 3 และ 5 รวมถึงพื้นที่สาธารณะทั้งหมด ไม่นานหลังจากนั้นได้เปิดให้บริการโรงแรมเดอะริทส์-คาร์ลตัน กรุงเทพฯ และโรงเบียร์ช้าง แคนวาส ตามด้วยบิ๊กซี บางกอก มาร์เช่ และพิพิธภัณฑ์ เดอะ ไวร์เลส เฮาส์ ตามลำดับ สำหรับส่วนพักอาศัย 2 แห่ง คือ วันเอทตี้ไนน์ ไวร์เลส และ เอททีนเซเวน รวมถึงโพสต์ 1928, อาคารวัน แบงค็อก ทาวเวอร์ 2, โรงแรมแอนดาซ และโรงแรมเฟรเซอร์ สวีทส์ กำหนดเปิดให้บริการในระยะถัดไป ส่วนอาคารพักอาศัยที่ 3 และวัน แบงค็อก ทาวเวอร์ ซึ่งเป็นอาคารสูงที่สุดของโครงการ จะเริ่มก่อสร้างหลังจากบังคับใช้ผังเมืองรวมกรุงเทพมหานครฉบับใหม่ ซึ่งคาดการณ์ไว้ในปี พ.ศ. 2569 โดยลำดับการเปิดให้บริการส่วนต่าง ๆ ของโครงการ มีดังนี้
| วันที่ | ส่วนที่เปิดให้บริการ> รีเทล | ส่วนที่เปิดให้บริการ> เวิร์กเพลส | ส่วนที่เปิดให้บริการ> ฮอสพิทาลิตี | ส่วนที่เปิดให้บริการ> เรสซิเดนเซส | ส่วนที่เปิดให้บริการ> อาร์ตแอนด์คัลท์เจอร์ | อ้างอิง |
| --- | --- | --- | --- | --- | --- | --- |
| 18 มีนาคม พ.ศ. 2567 (ไม่เป็นทางการ) | พาเหรด (ทางเชื่อม MRT) | วัน แบงค็อก ทาวเวอร์ 4 | — | — | — |  |
| 25 ตุลาคม พ.ศ. 2567 (พิธีเปิด) | พาเหรด, เดอะสตอรีส์, เดอะ ฟอรัม (บางส่วน) | วัน แบงค็อก ทาวเวอร์ 3 และ 5 | — | — | สวนสาธารณะทั้งหมด |  |
| 4 ธันวาคม พ.ศ. 2567 | ช้าง แคนวาส | — | โรงแรมเดอะริทส์-คาร์ลตัน กรุงเทพฯ | — | — |  |
| 14 ธันวาคม พ.ศ. 2567 | บิ๊กซี บางกอก มาร์เช่ | — | — | — | — |  |
| 13 มกราคม พ.ศ. 2568 | — | — | — | — | เดอะ ไวร์เลส เฮาส์ |  |
| พ.ศ. 2568 | โพสต์ 1928 | — | ปฐมเฮาส์, โรงแรมแอนดาซ วัน แบงค็อก | วันเอทตี้ไนน์ ไวร์เลส | — |  |
| พ.ศ. 2569 | — | วัน แบงค็อก ทาวเวอร์ 2 | โรงแรมเฟรเซอร์ สวีทส์ กรุงเทพฯ | เอททีนเซเวน | — |  |
| หลัง พ.ศ. 2570 | — | วัน แบงค็อก ทาวเวอร์ | — | อาคารที่พักอาศัยหลังที่ 3 | — |  |